Referat fra Rotary-møte 18. august, Presidentens time.

Presidenten ønsket velkommen til Rotary-venner og gjest Stein Bjørnsen.

Det var flere 3-minuttere i kveld: Tommy fortalte om oppstart på nytt skoleår ved Langeland skole, og prosjektet de er pilot på for årets elever på første trinn.  Bjørn Erik informerte om status i programkomiteen og endringer de har gjort for nytt Rotary-år. (Det blir spennende å se timeglasset i bruk ;-) ). Bjarne holdt innlegg om strukturendringer i veterinærbransjen, som gjør Kongsvinger veterinærklinikk til et dyre sykehus. Til slutt holdt Erlend en tre-minutter om sitt nylige besøk i Ungarn, og endringene der i forhold til et besøk for 30 år siden.

Presidenten startet sin time med ukas emneknagg: "Vision for all". Hun ga oss svarene på alt hun hadde ymtet om på forhånd; nærsyntheten sin - hvorfor ikke lærer ble  karrierevalget - hvordan hun lot seg lure av Stein Bagger - og hva hun deler med de berømte  damene Sanne Salomonsen og Ingrid Kristiansen, og hvorfor gode vibber oppstår hos henne ved smalltalk...

Hun fortalte om barndommen sin og sin nåværende familie, og all sin utdannelse og yrkesvalg som førte til mye reisevirksomhet utenfor Norge. Hun fortalte også at hun og familien var bosatt mange år i Danmark, men at hun ønsket seg tilbake til Kongsvinger. Først og fremst var dette forbundet med minner om en god barndom i byen, og et ønske om å gi sine barn det samme. Om medlemskapet i Vinger Rotary sa hun at hun verdsetter vennskapet og det gode samholdet vi har i klubben.

Avslutningsvis sa hun noen ord om strategidokumentet og fokusområder.

Informasjons- og referentkomiteen

Turid Harbosen